Ir cun scolaras e scolars en il guaud
Partenza da la campagna «il guaud sco lieu da scuntrada»

(cc) Ina lavur da publicitad persistenta e vasta sto er integrar las scolas. Pervi da quai èn s’unids la «economia forestala svizra», l’associaziun dals selviculturs svizzers, la direcziun federala da selvicultura, ils chantuns e l’institut federal per la perscrutaziun da guaud, naiv e cuntrada GNC per lantschar la campagna naziunala «il guaud sco lieu da scuntrada – la purschida da scola da l’economia forestala». La campagna che vegn fatga ils onns da scola 04/05 e 05/06 duai dar impuls per ina lavur da publicitad forestala orientada al futur. L’organisaziun naziunala per la furmaziun da l’ambient e per il guaud Silviva coordinescha las activitads e procura per il sustegn necessari da las acturas e dals acturs. La finamira principala a lunga vista è che mintga uffant en Svizra duai vegnir accumpagnà almain ina giada en il guaud tras persunal forestal professiunal.

L’Uffizi forestal dal Grischun sustegna questa campagna
L’uffizi forestal vul promover ed accumpagnar activitads en il senn dal «guaud sco lieu da scuntrada». Las suprastanzas communalas dal Grischun, las direcziuns da scola ed ils manaschis forestals communals duain vegnir appellads uschia, ch’els daventan cuminaivlamain activs sco partenaris decisivs. 

Betg inventar da nov la roda
En bleras vischnancas dal Grischun han lieu mintg’onn numerusas occurrenzas en il guaud. Igl è evident che questas activitads exemplaricas duajan vegnir integradas da l’Uffizi forestal dal Grischun en la campagna «il guaud sco lieu da scuntrada».

L’uffizi forestal vuless–
–	che las represchentantas ed ils represchentants da las vischnancas, dals servetschs forestals e da las scolas che n’han fin ussa anc betg lavurà ensemen, sa motiveschian vicendaivlamain e sa scuntrian per daventar activs;
–	che las vischnancas fetschian che occurrenzas da scola en il guaud daventian ina tradiziun;
–	activitads existentas vegnian duvradas sco impuls per novas activitads;
–	ch’igl hajan lieu en il Grischun – sche pussaivel – dapertut e regularmain occurrenzas da scola en il guaud.

Per cuntanscher questa finamira porscha l’uffizi forestal il suandant:
–	infurmar en moda generala tut las persunas participadas davart «il guaud sco lieu da scuntrada»;
–	mussar co ch’ins po cuntanscher las finamiras da questa campagna;
–	rimnar ed intermediar las purschidas e las ideas existentas;
–	servir sco post da consultaziun per dumondas en connex cun ils projects da scola en il guaud;
–	sviluppar novas ideas e furmas per talas occurrenzas.